b'\n_START_ARTICLE_\nZgodaj dopolnjena mladost\n_START_SECTION_\nPrvi del\n_START_PARAGRAPH_\nPartizani likvidirajo brodnika Gornika, ker nasprotuje boju z okupatorjem in ima vpliv na ljudi; umor naj bi obveljal za nesre\xc4\x8do. Ko se likvidator Negro vrne, pride za njim Gornikova h\xc4\x8di Sne\xc5\xbena, \xc5\xa1e skoraj otrok - videla je bila\xc2\xa0\xc2\xbbnesre\xc4\x8do\xc2\xab. Gad jo ukaze prijeti in sklene tudi njo ubiti; to naj bi izvr\xc5\xa1il Matja\xc5\xbe. Matja\xc5\xbe in Sne\xc5\xbena se ljubita, zato se on silovito brani, toda Gad ga prepri\xc4\x8da, da je to najvi\xc5\xa1ja moralna dol\xc5\xbenost. Matja\xc5\xbe izvr\xc5\xa1i povelje in v grozi pobegne.\n_START_SECTION_\nDrugi del\n_START_PARAGRAPH_\nSne\xc5\xbeno v spremstvu Bo\xc5\xbejega poslanca \xc4\x8daka pred vrati nebes \xe2\x80\x93 zaprla si jih je bila, ker je v smrti spoznala, da ne more sama v nebesa, da mora po\xc4\x8dakati na Matja\xc5\xbea. Njena usoda bo te\xc5\xbeka: vse bo videla, vse vedela, a ni\xc4\x8d ne bo mogla storiti; le upati. - Vojna se je kon\xc4\x8dala, Matja\xc5\xbe stra\xc5\xbei mejo. Uboj Sne\xc5\xbene mu ne da miru, mu\xc4\x8di se, mozga - tovari\xc5\xa1i ga imajo za napol zme\xc5\xa1anega, a so tudi sami na\xc4\x8deti od svojih dejanj, v njih se ogla\xc5\xa1ajo obup, razo\xc4\x8daranost, praznina, \xc5\xbeiv\xc4\x8dnost. - Sne\xc5\xbena je bila preprosila Poslanca, da sta se spustila na zemljo, pretresena je, ko vidi Matja\xc5\xbeevo trpljenje. Ne more mu pomagati, a Poslanec namigne, da mu lahko pomagajo njeni, \xc4\x8de bodo molili zanj. V Sne\xc5\xbeni se vzbudi upanje, s Poslancem se prestavita v kraj v Severni Ameriki, kjer v izgnanstvu \xc5\xbeivita njena mati in brat. - Mati se sre\xc4\x8da z Mihom, poto\xc5\xbei mu zaradi Stanka, ta da se odtujuje vsemu, kar je nji sveto, izgubil se bo. Stanko bi rad \xc5\xbeivel, se osvobodil slovenstva in preteklosti, Miha mu govori, da mora biti zvest, da mora svojo usodo ne le sprejeti, ampak tudi vzljubiti, vendar se prijatelja ne moreta ujeti. Medtem mati moli v cerkvi, prosi za Stanka, za svoje mrtve; ob bo\xc5\xbejem molku spozna, da bi morala prositi predvsem zase, saj je tudi sama ubijala: pravi\xc4\x8dni\xc5\xa1ko je zavrnila neporo\xc4\x8deno nose\xc4\x8do sosedo, ki je potem v obupu sko\xc4\x8dila v vodo._NEWLINE_Razo\xc4\x8darana Sne\xc5\xbena se prestavi v ju\xc5\xbenoameri\xc5\xa1ki samostan k svoji sestri Mirjam. A tudi Mirjam je \xc5\xa1ele na poti do prave kr\xc5\xa1\xc4\x8danske poni\xc5\xbenosti: moli celo za tiste, ki so njej storili zlo, na Sne\xc5\xbeninega rablja pa ne pomisli. Sne\xc5\xbena v obupni \xc5\xbealosti dozori do pravega samoizni\xc4\x8denja, Bogu ponudi lastno odre\xc5\xa1enje v odkup za Matja\xc5\xbeevo. Kot da je njena \xc5\xbertev presijala svet: Stanko spozna, da je v zvestobi mir, hvale\xc5\xbeno moli za mir vseh, tudi o\xc4\x8detovega in Sne\xc5\xbeninega morilca. Matja\xc5\xbe, ki je prav tedaj o\xc4\x8detu priznal svoj zlo\xc4\x8din, za\xc4\x8duti, da mu je nekdo ponudil mir in ve, kaj mu je storiti: \xc5\xa1el bo k Sne\xc5\xbenini materi in jo prosil, naj mu odpusti. O\xc4\x8de najprej z vso silo ugovarja, potem se vda, ve, da sin ne more druga\xc4\x8de. Po njegovem odhodu se Matja\xc5\xbe nameni pobegniti \xc4\x8dez mejo, a Poveljnik, ki je bil razgovoru prislu\xc5\xa1koval, ga ustreli. Ta smrt Prvemu odpre upanje, za Matja\xc5\xbeem bo iskal pot v o\xc4\x8di\xc5\xa1\xc4\x8denje, Poveljniku in Drugemu, ki se nista zmo\xc5\xbena odpreti, pa ostane le umiranje, strah, zavist do tistih, ki so zmogli stopiti na pot odre\xc5\xa1enja. \xe2\x80\x93 Mrtvi Matja\xc5\xbe in Sne\xc5\xbena se sre\xc4\x8data, a Matja\xc5\xbea bo\xc5\xbeja lu\xc4\x8d klice za seboj. Sne\xc5\xbena ostane sama, \xc4\x8duti se prevarano, je na robu dvoma in obupa; ne razume te igre, ne razume, zakaj, v agoniji spozna, da je sama ni\xc4\x8d. Njen klic po Matja\xc5\xbeu odmeva po prostorju.\n_START_SECTION_\nTretji del\n_START_PARAGRAPH_\nPonovitev prizora Sne\xc5\xbenine smrti. Matja\xc5\xbe se obupan vrne k svoji \xc5\xbertvi, Sne\xc5\xbena ga tola\xc5\xbei, da ga bo \xc4\x8dakala, da ga ne zapu\xc5\xa1\xc4\x8da, da gre samo naprej ... Matja\xc5\xbe le\xc5\xbee k njej. Sneg zasipa trupli, medtem ko se Gad mu\xc4\x8di v samotni hi\xc5\xa1i: prislu\xc5\xa1kuje, \xc5\xbeiv\xc4\x8den je, obhajata ga strah in nemo\xc4\x8d, zebe ga ... Skozi no\xc4\x8d prihaja Bo\xc5\xbeji poslanec kot Cerkovnik, ki bo oznanil dan: sne\xc5\xbei, sneg zakriva vse, vse postaja uganka - ko pa pride pomlad, se bo odkrilo marsikaj ... Iz velike daljave se zasli\xc5\xa1ijo zvonovi.'